แบรนด์เนมหรูฮอตคนแห่ประมูลมือ2
ตลาดสินค้าแบรนด์เนมมือสองฮิต สหการประมูลรับซื้อมาประมูลขาย
19 ส.ค. 2554

ตลาดสินค้าแบรนด์เนมมือสองฮิต สหการประมูลรับซื้อมาประมูลขาย 
น.ส.เสาวลักษณ์ ชัยเดชสุริยะ กรรมการผู้จัดการ บริษัท สหการประมูล เปิดเผยว่า บริษัทมีเป้าหมายที่จะจัดกิจกรรมเปิดประมูลสินค้าแบรนด์เนม (LUXURY BRANDS AUCTION) ทุกเดือน หลังจากที่ทดลองจัดประมูล และได้รับความสนใจจากประชาชนร่วมประมูลซื้ออย่างคับคั่ง และมีเสียงเรียกร้องให้จัดต่อเนื่อง
น.ส.เสาวลักษณ์ กล่าวว่า ก่อนหน้านี้เคยจัดให้มีการประมูลขายสินทรัพย์ประเภทเครื่องใช้ไฟฟ้า เครื่องใช้สำนักงาน อัญมณี ฯลฯ มาแล้วหลายครั้ง แต่หากเปรียบเทียบกับการประมูลสินค้าแบรนด์เนมมือสองแล้วพบว่าลูกค้าให้การตอบรับค่อนข้างดีกว่า เนื่องจากสินค้าดังกล่าวอยู่ในความต้องการของตลาดสูง โดยเฉพาะยี่ห้อที่กำลังได้รับความนิยมจากประชาชน ที่สำคัญคุณภาพและราคานั้นถือว่ายุติธรรมเป็นที่ยอมรับทั้งผู้ซื้อและผู้ขาย ผู้ใดสนใจนำสินค้ามาประมูลก็ให้ติดต่อเข้ามาได้
“เมื่อตลาดมีแนวโน้มว่าจะไปได้ด้วยดี บริษัทจึงเปิดกว้างสำหรับผู้ที่เป็นเจ้าของสินทรัพย์ประเภทแบรนด์เนมมือสอง ทั้งกระเป๋า นาฬิกา เครื่องประดับ รวมทั้งเครื่องหนังประเภทต่างๆ เพื่อเข้ามาร่วมประมูลขายเป็นการแปลงสินทรัพย์เป็นเงินสด” น.ส.เสาวลักษณ์ กล่าวและเปิดเผยเพิ่มเติมว่า สำหรับผู้ที่สนใจนำสินค้าทั้งมือสองและสินค้าใหม่ประเภทต่าง ๆ เข้าร่วมประมูลสามารถสอบถามเพิ่มเติมได้ที่ฝ่ายประชาสัมพันธ์โทรศัพท์ 0293473448